Document ID: 32009D0727

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Σεπτεμβρίου 2009
σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από την Ινδία και προορίζονται για κατανάλωση από τον άνθρωπο ή για ζωοτροφές
[κοινοποιηθείσα υπό τον αριθμό Ε(2009) 7388]
(Κείμενο που παρουσιάζει ενδιαφέρον για τον ΕΟΧ)
(2009/727/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
Εκτιμώντας τα ακόλουθα:
(1)
Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Κοινότητα και σε εθνικό επίπεδο. Προβλέπει μέτρα έκτακτης ανάγκης όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιορισθεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η).
(2)
Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους (2), προβλέπει ότι πρέπει να επιτηρείται η αλυσίδα παραγωγής των ζώων και των πρωτογενών προϊόντων ζωικής προέλευσης για την ανίχνευση καταλοίπων και ουσιών σε ζώντα ζώα, τα περιττώματά τους και τα βιολογικά υγρά τους, καθώς και στους ιστούς, τα ζωικά προϊόντα, τις ζωοτροφές και το πόσιμο νερό. Το άρθρο 29 της οδηγίας 96/23/ΕΚ προβλέπει ότι οι εγγυήσεις που παρέχονται από τρίτες χώρες πρέπει να είναι τουλάχιστον ισοδύναμες με αυτές της παρούσας οδηγίας.
(3)
Τα αποτελέσματα της πλέον πρόσφατης κοινοτικής επιθεώρησης στην Ινδία έφεραν στο φως σοβαρές αδυναμίες όσον αφορά το σύστημα ελέγχου των καταλοίπων σε ζώντα ζώα και προϊόντα ζωικής προέλευσης.
(4)
Παρά τις εγγυήσεις που παρασχέθηκαν από την Ινδία, τα κράτη μέλη αναφέρουν στην Επιτροπή αύξηση των περιπτώσεων ανίχνευσης νιτροφουρανίων και των μεταβολιτών τους σε καρκινοειδή που εισάγονται από την Ινδία και προορίζονται για κατανάλωση από τον άνθρωπο ή για ζωοτροφές. Η παρουσία των ουσιών αυτών στα τρόφιμα απαγορεύεται βάσει του κανονισμού (ΕΟΚ) αριθ. 2377/90 του Συμβουλίου (3) και πρόκειται για ουσίες που συνιστούν σοβαρό κίνδυνο για την ανθρώπινη υγεία.
(5)
Αυτά τα προϊόντα ζωικής προέλευσης χρησιμοποιούνται επίσης για την παρασκευή ζωοτροφών για ζώα υδατοκαλλιέργειας. Τα νιτροφουράνια ή οι μεταβολίτες τους δεν μπορούν να χρησιμοποιούνται ως πρόσθετες ύλες βάσει των διατάξεων του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου (4). Επιπλέον, τέτοιου είδους προϊόντα ζωικής προέλευσης τα οποία περιέχουν νιτροφουράνια που χρησιμοποιούνται ως αντιβακτηριδιακές ουσίες απαγορεύεται να χρησιμοποιούνται ως ζωοτροφές εκτρεφόμενων ζώων, εφόσον εμπίπτουν στην κατηγορία 2 ζωικών υποπροϊόντων σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου (5).
(6)
Είναι συνεπώς σκόπιμο να εκδοθούν, σε κοινοτικό επίπεδο, ορισμένα μέτρα έκτακτης ανάγκης που να εφαρμόζονται στις εισαγωγές καρκινοειδών υδατοκαλλιέργειας από την Ινδία για να εξασφαλίζεται αποτελεσματική και ομοιόμορφη προστασία της υγείας του ανθρώπου σε όλα τα κράτη μέλη.
(7)
Κατά συνέπεια, τα κράτη μέλη πρέπει να επιτρέπουν εισαγωγές καρκινοειδών από υδατοκαλλιέργειες της Ινδίας μόνον εάν μπορεί να αποδειχθεί ότι έχουν υποστεί αναλυτική δοκιμή στον τόπο καταγωγής για να διαπιστωθεί ότι η συγκέντρωση σε νιτροφουράνια ή στους μεταβολίτες τους δεν υπερβαίνει το όριο απόφασης της αναλυτικής μεθόδου επιβεβαίωσης που χρησιμοποιήθηκε, σύμφωνα με την απόφαση 2002/657/ΕΚ της Επιτροπής (6).
(8)
Εντούτοις, είναι σκόπιμο να επιτραπεί η εισαγωγή αποστολών που δεν συνοδεύονται από τα αποτελέσματα των αναλυτικών δοκιμών στον τόπο καταγωγής, με την προϋπόθεση ότι τα εισάγοντα κράτη μέλη φροντίζουν ώστε οι εν λόγω αποστολές να υφίστανται κατάλληλο έλεγχο κατά την άφιξή τους στα κοινοτικά σύνορα και να τίθενται υπό επίσημο έλεγχο έως ότου τα αποτελέσματα είναι διαθέσιμα.
(9)
Η παρούσα απόφαση θα επανεξεταστεί με βάση τις εγγυήσεις που θα παρασχεθούν από την Ινδία και τα αποτελέσματα των αναλυτικών δοκιμών που διενεργούνται από τα κράτη μέλη.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
Άρθρο 1
Η παρούσα απόφαση εφαρμόζεται σε αποστολές καρκινοειδών υδατοκαλλιέργειας που εισάγονται από την Ινδία και προορίζονται για κατανάλωση από τον άνθρωπο («αποστολές καρκινοειδών»).
Άρθρο 2
1. Τα κράτη μέλη επιτρέπουν την εισαγωγή στην Κοινότητα των αποστολών καρκινοειδών με την προϋπόθεση ότι συνοδεύονται από τα αποτελέσματα μιας αναλυτικής δοκιμής στον τόπο καταγωγής, προς επιβεβαίωση του ότι αυτά δεν αποτελούν κίνδυνο για την υγεία του ανθρώπου.
2. Η αναλυτική δοκιμή πρέπει να διεξάγεται, ειδικότερα, με σκοπό την ανίχνευση της παρουσίας νιτροφουρανίων ή των μεταβολιτών τους, σύμφωνα με την απόφαση 2002/657/ΕΚ.
Άρθρο 3
1. Κατά παρέκκλιση από το άρθρο 2, τα κράτη μέλη επιτρέπουν την εισαγωγή αποστολών καρκινοειδών που δεν συνοδεύονται από τα αποτελέσματα αναλυτικής δοκιμής με την προϋπόθεση ότι το κράτος μέλος εισαγωγής εξασφαλίζει ότι κάθε αποστολή υποβάλλεται σε κατάλληλες δοκιμές κατά την άφιξή της στα κοινοτικά σύνορα προς επιβεβαίωση του ότι δεν αποτελούν κίνδυνο για την υγεία του ανθρώπου.
2. Οι αποστολές που αναφέρονται στην παράγραφο 1 πρέπει να κρατούνται στα κοινοτικά σύνορα μέχρις ότου οι εργαστηριακές δοκιμές δείξουν ότι οι συγκεντρώσεις των νιτροφουρανίων δεν υπερβαίνουν τα ελάχιστα απαιτούμενα όρια επίδοσης της Κοινότητας (MRPL) του 1 μg/kg όπως ορίζονται στην απόφαση 2002/657/ΕΚ.
Άρθρο 4
1. Τα κράτη μέλη πρέπει να ενημερώσουν αμέσως την Επιτροπή εάν η αναλυτική δοκιμή που αναφέρεται στο άρθρο 3 παράγραφος 2 αποκαλύπτει την παρουσία μεταβολιτών των νιτροφουρανίων σε συγκεντρώσεις που υπερβαίνουν το όριο απόφασης (CC-α) της αναλυτικής μεθόδου επιβεβαίωσης που χρησιμοποιήθηκε, σύμφωνα με το άρθρο 6 της απόφασης 2002/657/ΕΚ.
2. Εάν η αναλυτική δοκιμή αποκαλύψει την παρουσία νιτροφουρανίων ή μεταβολιτών τους σε συγκεντρώσεις που υπερβαίνουν τα ελάχιστα απαιτούμενα όρια επίδοσης της Κοινότητας (MRPL) οι αποστολές δεν μπορούν να διατεθούν στην αγορά.
3. Τα κράτη μέλη χρησιμοποιούν το σύστημα έγκαιρης προειδοποίησης για τα τρόφιμα και τις ζωοτροφές που θεσπίστηκε με τον κανονισμό (ΕΚ) αριθ. 178/2002 για την υποβολή των εν λόγω πληροφοριών.
4. Τα κράτη μέλη υποβάλλουν στην Επιτροπή ανά τρίμηνο έκθεση με όλα τα αποτελέσματα των αναλυτικών δοκιμών. Χρησιμοποιείται το κοινό μορφότυπο υποβολής εκθέσεων, το οποίο εμφαίνεται στο παράρτημα της παρούσας απόφασης.
5. Οι εν λόγω εκθέσεις υποβάλλονται τον μήνα που ακολουθεί το κάθε τρίμηνο (Απρίλιο, Ιούλιο, Οκτώβριο και Ιανουάριο).
Άρθρο 5
Όλες οι δαπάνες που πραγματοποιούνται για την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορά τους.
Άρθρο 6
Τα κράτη μέλη ενημερώνουν αμέσως την Επιτροπή σχετικά με τα μέτρα που λαμβάνουν για να συμμορφωθούν με την παρούσα απόφαση.
Άρθρο 7
Η παρούσα απόφαση θα επανεξεταστεί με βάση τις εγγυήσεις που θα παρασχεθούν από την Ινδία και τα αποτελέσματα των αναλυτικών δοκιμών που διενεργούνται από τα κράτη μέλη.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 30 Σεπτεμβρίου 2009.

Labels: 0
3
18
6